Sint Patricksdag of die Sint Patrickfees (Engels: Saint Patrick's Day; Iers: Lá Fhéile Pádraig) is 'n kulturele en godsdienstige feesdag wat op 17 Maart, die tradisionele sterfdag van Ierland se beskermheilige Sint Patrick (omstreeks 385-461), gehou word. Sint Patrick is in die laat 4de eeu in die Romeinse provinsie Britannia gebore vanwaar hy in die ouderdom van 16 ontvoer en as slaaf na Ierland geneem is. Hy het daarin geslaag om te ontsnap, maar het in 432 na Ierland teruggekeer om die Iere tot die Christendom te bekeer. Ná 'n lewe van diens en toewyding, waartydens hy talle kloosters, kerke en skole op die eiland gevestig het, is hy op 17 Maart 461 oorlede. Ná sy afsterwe het talle legendes rondom Sint Patrick begin groei. So is onder meer beweer dat hy alle slange uit Ierland verdryf het (slange is nie endemies aan die eiland nie, maar in die destydse konteks as metafore vir heidense gelowe gebruik wat deur Sint Patrick teruggedring is) en die klawer gebruik het om die leerstelling van die Drie-enigheid te verduidelik.